FC Midtjylland må indstille sig på, at holdet er uden højrebacken Rasmus Nissen, når jagten går ind på DM-guldet i forårssæsonen.

Det unge stortalent har været rygtet til den hollandske storklub Ajax i de seneste dage, og nu bekræfter Ajax' sportsdirektør, Marc Overmars, den forestående handel.

Læs også : VIDEO Frispark i verdensklasse: Harders kanon er et lyspunkt i nedtur

- Det er en stærk højre back på 185 centimeter. Vores scout i Skandinavien, John Steen Olsen, har fulgt ham i lang tid.

- Sidste år ønskede hans klub ikke at lade ham gå. Nu har vi slået til, siger Marc Overmars til Het Parool ifølge Tipsbladet.

20-årige Nissen har hen over tre sæsoner spillet 62 ligakampe for FCM, hvor det er blevet til seks mål og syv assister.

Han har netop været med ligalandsholdet i Abu Dhabi, hvor han fik spilletid i begge kampe på turen. Han er noteret for 31 U-landskampe.